試毗陵周壽墨池樣筆
作者：楊萬里
朝代：宋

paragraphs: 舊來雞距說宣城，近來墨池說毗陵。
不知阿誰喜柔懦，毛穎只今泥樣軟。
筆頭政要挽千鈞，渠自無力隨人轉。
兔尖如針利如錐，方能幻出抉石猊。
少年免冠已秃鬢，老去種種將奚爲。
就中周壽差可意，銳頭將軍殊解事。
銛鋒不用洮州礪，剛腸頗學汲都尉。
先生焚香坐明窗，中書奮髯蝟毛張。
願翻墨汁詩戰場，先生一揮十萬行。
梅花微笑看在旁，吾詩雖非雲錦章，中有梅花玉雪香。